אווטאר (סדרת טלוויזיה)

אווטאר (באנגלית: Avatar: The Last Airbender, בתרגום מילולי: אווטאר: כַּשָּף האוויר האחרון; העונה הראשונה נקראה בטלוויזיה הישראלית בשם אווטאר: האגדה של אנג) היא סדרת אנימציה אמריקאית ששודרה בערוץ ניקלודיאון למשך שלוש עונות בין 2005 ל-2008. הסדרה מתרחשת בעולם בהשראת תרבות המזרח הרחוק, שבו חלק מהאנשים מסוגלים לשלוט טלקינטית על אחד מארבעת היסודות באמצעות תנועות של אמנויות לחימה. הסדרה מוצגת בסגנון המשלב אנימה עם אנימציה אמריקאית מודרנית, הן בהנפשה, הן במבנה הסדרה. העלילה עוקבת אחר הרפתקאותיו של האווטאר אנג וחבריו, אשר מנסים להציל את העולם ולנצח את שליט האש על מנת לעצור את המלחמה. 

הסדרה זכתה להצלחה מסחרית ולשבחים הן ממבקרים הן מצופים על האנימציה, על הפסקול, על ההומור, על הדמויות ועל הנושאים בהם היא נוגעת; נושאים שאינם נפוצים בסדרות ילדים, בהם טוטליטריזם, רצח עם ושחיתות שלטונית, תוך שימוש בהומור מגוון המונע מהסדרה להיות מטיפנית. הסדרה זכתה בחמישה פרסי אנני, פרס אמי לבידור בפריים טיים, פרס פיבודי ופרס בחירת הילדים. חלק מהמבקרים כינו את אווטאר "סדרת האנימציה הטובה בכל הזמנים". נכון לינואר 2023,  הסדרה מדורגת במקום 7 ברשימת "הסדרות הטובות של כל הזמנים" של IMDb והיא בעלת דירוג של 100% באתר Rotten Tomatoes.

מלבד סדרת האנימציה, וכחלק מהזיכיון של "אווטאר: כשף האוויר האחרון" הופק סרט קולנוע לייב אקשן בשם "איירבנדר", אשר התבסס על עלילת העונה הראשונה של הסדרה אך זכה לביקורות שליליות ובעיני רבים נחשב לאחד הסרטים הגרועים ביותר שנעשו. בנוסף, הופקה סדרת המשך בשם "האגדה של קורה", אשר שודרה בין 2012 ל-2014 וזכתה לשבחים. ב-2018 הוכרז רימייק בגרסת לייב אקשן שמתוכנן לצאת לנטפליקס, אשר קיבל את השם "אווטאר: כשף האוויר האחרון".

כמו כן, בפברואר 2021 פרסמו היוצרים על מיזם חדש של ניקלודיאון להקמת "אולפן אווטאר" שבו יוכלו להתחיל בפרויקט הנפשה להרחבת ה"עולם של אווטאר".

בישראל שודרה הסדרה בערוץ ניקלודיאון ישראל בשפה האנגלית ובדיבוב לעברית. במאי 2020 הפכה הסדרה זמינה לצפייה בנטפליקס והגיעה למקום הראשון בדירוג הסדרות הפופולריות בארצות הברית, אך היא אינה זמינה לצפייה בנטפליקס ישראל.

העולם של הסדרה 
הסדרה מתרחשת בעולם שמחולק לארבע אומות, על בסיס ארבעת היסודות: שבטי המים, ממלכת האדמה, אומת האש ונוודי האוויר. חלק מהאנשים, הידועים בתור "כשפים", הם בעלי יכולת לשלוט טלקינטית ביסוד המתאים לאומה שלהם, באמצעות תנועות של אמנויות לחימה סיניות. במקביל לעולם הפיזי קיים עולם הרוחות, וקיימת השפעה הדדית בין העולמות.

האווטאר הוא האדם היחיד עם היכולת לשלוט בכל ארבעת היסודות. בנוסף לכך, הוא היחיד שמסוגל להיכנס לעולם הרוחות, מה שגורם לו לשמש כמגשר בין עולם הרוחות לעולם הפיזי. לאווטאר יש חשיבות בין-לאומית שכן חובתו היא להביא איזון לעולם והרמוניה בין ארבע האומות. כאשר האווטאר מת, הוא עובר גלגול נשמות ונולד מחדש באומה אחרת לפי סדר מחזורי: מים, אדמה אש ואוויר. לאווטאר יש יכולת להיכנס ל"מצב האווטאר", שבו עיניו ופיו זוהרים (כאשר האווטאר הוא מנוודי האוויר, זוהרים גם הקעקועים של ידיו וראשו) והוא צובר את היכולות והידע של כל האווטארים שקדמו לו במשך אלפי שנים.

בנוסף לבני האדם וכמה רוחות מיוחדות, העולם הממשי כולל גם כמות גדולה של בעלי חיים, ביניהן ביזונים ולמורים מעופפים, דובי פלטיפוס, צבי-אריה ודרקונים. רוב החיות בסדרה הן שילוב של שתי חיות קיימות, כמו סוס-יען. לחלקן ישנה אומה שאליה הן משתייכות ולעיתים אף יסוד שהן מסוגלות לכשף. לחיות בסדרה שימושים רבים: חיות מחמד, אמצעי תחבורה, ואפילו מאסטרים של כשפות.

ארבע האומות 
עולם הסדרה נחלק בין ארבע אומות:

 נוודי האוויר – אומת כשפי האוויר. על אף שאנשי אומה זו מגדירים את עצמם נוודים, הם בנו לעצמם ארבעה מקדשים קבועים הממוקמים בארבע קצוות רוחות השמיים. נוודי האוויר מנהלים אורח חיים של שלווה, מדיטציה, הארה רוחנית והגנה על החיים. כל נוודי האוויר פרט לאנג נטבחו על ידי אומת האש. עיצוב אומת נוודי האוויר הושפע מתרבות טיבט.
 שבטי המים – שבטים מבודדים בהם שוכנים כשפי המים. ישנם שני שבטי מים מרכזיים: בקוטב הדרומי, בקוטב הצפוני ויש גם את אנשי הביצות. שבט המים הצפוני מפותח יותר וחי בעיר עשויה קרח, בעוד שאנשי השבט הדרומי גרים באיגלואים. עיצוב אומת המים הושפע מתרבות האינואיטים.
 ממלכת האדמה – ממלכתם של כשפי האדמה. זוהי האומה הגדולה ביותר מבין הארבע, עם מדבר רחב ממדים בדרומהּ. בממלכה זו כמות גדולה של ערים וכפרים, לחלקם שליט או מלך משל עצמן. בירתה היא בַּה־סינג־סֶה, מגה-עיר שמוקפת בחומות המחלקות אותה לשלושה אזורי מחיה שונים, ובראשהּ מלך. עיצוב ממלכת האדמה הושפע מתרבות סין הצפונית, לרבות קיומם של משטרת מחשבות ותרבות חקלאית.
 אומת האש – אומתם של כשפי האש. מדינתם היא ארכיפלג איים מלא בהרי געש. אומת האש התקדמה ופיתחה תעשייה משולבת בכשף, וכך גדלה עצמתה מאוד – אך שטחה הוא הקטן ביותר. אומת האש נשלטת על ידי שליט האש, תואר שעובר בירושה לבן הבכור של שליט האש. עיצוב אומת האש הושפע מתרבות יפן בתקופה האימפריאליסטית, לרבות המיליטריזם, התיעוש האינטנסיבי, השאיפות האימפריאליסטיות, והשלטון האבסולוטיסטי.

סוגי הכשפות 
כל סוגי הכשפות מבוססים על סגנון אמנות לחימה כלשהו מהמזרח הרחוק. סוגי הכשפות בסדרה הן:
כשפות אוויר (空) – כשפי האוויר שולטים ברוח ובאוויר בדרכים רבות, ביניהן יצירת משב רוח, דאייה ואף תעופה. כשפי האוויר הראשונים היו הביזונים המעופפים, אשר מהם למדו הנוודים. אוויר הוא יסוד החופש; רבים מנוודי האוויר מנתקים את עצמם מהעולם החומרי. תנועות כשפות האוויר מבוססות על בה גואה ג'אנג.
 תת כשפות: תעופה, שליטה על טמפרטורה והקרנה רוחנית.
כשפות מים (水) – כשפי מים שולטים במים, בכל אחד ממצבי הצבירה שלהם, (נוזל, קרח ואדים) וגם להעבירם מצב צבירה אחד למשנהו. חלקם מסוגלים לשלוט אף בצמחים, ואפילו בדמם של יצורים חיים, מה שמאפשר להם שליטה מלאה עליהם. כמו כן, רבים מכשפי המים מחזיקים ביכולות ריפוי. כשפי המים הראשונים למדו על ידי התבוננות בירח, כשצפו בגאות ושפל. מים הם יסוד השינוי; אנשיו מסוגלים להסתגל לדברים רבים. תנועות כשפות המים מבוססות על טאי ג'י צ'ואן.
 תת כשפות: כשפות קרח, ריפוי, כשפות ביצות, כשפות דם וכשפות ספיריטואלית.
כשפות אדמה (土) – כשפי האדמה שולטים באדמה ובסלעים. נדירים יותר הם כשפי האדמה המסוגלים לשלוט במתכת, במינרלים ובחול, ונדירים עוד יותר הם כשפים המסוגלים לשלוט בלבה ובעצמות-כפי שניתן לראות בקרב בין בומי לבין אנג ועל ידי טוף. כשפי האדמה הראשונים היו גיריות הענק העיוורות שחיות במערות מתחת לאדמה. אדמה היא יסוד החומר; אנשיו יציבים, עקשנים ונאמנים. תנועות כשפות האדמה מבוססות על סגנון וו-שו הנקרא הונג גאר.
 תת כשפות: כשפות מתכת, כשפות חול,כשפות זכוכית,וכשפות לבה.
כשפות אש (火) –בניגוד לכשפים האחרים, כשפי האש שואבים את כוחם מן השמש, ולכן במהלך היום ועד שקיעת החמה יכולת הכשפות שלהם חזקה יותר מאשר בלילות. לכן, כאשר מתרחש ליקוי חמה הם הופכים פגיעים כיוון שהם מאבדים לגמרי את יכולת הכשפות. קיימת כמות קטנה של כשפי אש אשר מסוגלים לייצר אש כחולה, אשר חמה מהרגיל. ישנם כשפי אש מיומנים מאוד המסוגלים לייצר ברקים וליירט אותם. כשפי האש הראשונים היו הדרקונים, אך הם נכחדו כמעט לגמרי כתוצאה מציד ספורטיבי. אש הוא יסוד הכוח; לאנשיו יש שאיפה ונחישות להשיג את מבוקשם. תנועות כשפות האש מבוססות על סגנון קונג פו הנקרא שאולין צפוני בו מתאמנים ההנזירים הבודהיסטים במנזר שאולין.
 תת כשפות: פיצוץ,כשפות ברקים, הפניית ברקים. על כשפות: אש כחולה

עלילה

רקע
מאה שנים לפני אירועי הסדרה, אומת האש חוותה התקדמות טכנולוגית וכלכלית אדירה, ושליט האש סוזין שאף לכבוש את כל העולם. תוכניות אלה לא יכלו לצאת לפועל בשל התנגדותו של אווטאר רוֹקוּ, אף הוא מאומת האש. לאחר מותו של רוקו באסון טבע, נולד האווטאר הבא, אָנְג מאומת נוודי האוויר. בידיעה שהאווטאר הוא רק ילד, סוזין התחיל בהכנות גלויות למלחמה. בגלל הפחד מהמלחמה העומדת לפרוץ, מוריו של אנג מיהרו לספר לו שהוא האווטאר בטרם עת. מפוחד מגודל האחריות ומבודד מחברי הילדות שלו, מרגע שנודע כי הוא האווטאר, אנג נמלט מביתו על גבי הביזון המעופף שלו, אַפָּה. בעת סופה קשה, השניים התרסקו אל תוך האוקיינוס ואנג נכנס אינסטינקטיבית למצב האווטאר ונותר קפוא בקרחון בלב הים למשך 100 שנים. בעוד סוזין, הנחוש בדעתו לחסל את האווטאר החדש בטרם יגיע לבגרות, משתמש בשביט המחזק את עצמתם של כשפי האש כדי לבצע רצח עם בנוודי האוויר. אך נותר בו ספק אם אכן חיסל ביניהם גם את האווטאר. סוזין מפנה את צבאו למלחמה מרה וממושכת עם ממלכת האדמה. הוא זוכה בהישגים טריטוריאליים ניכרים, אך לא הוא ולא יורשיו מצליחים להכניע לחלוטין את ממלכת האדמה לאורך מאה שנות המלחמה שקודמות לתחילת הסדרה.

ספר 1: מים 
הסדרה פותחת בהיכרות עם האחים קַטַרַה וסוֹקַה; יתומים מאם, שאותה איבדו במלחמה. הם גדלים בשבט המים הדרומי, שבו קטרה היא הכשפית היחידה שנשארה. הם מוצאים את אנג ואפה ומוציאים אותם מהקיפאון. אנג לומד על המלחמה והשלושה יוצאים יחד למסע אל הקוטב הצפוני במטרה ללמוד כשפות מים. צוּקוֹ, בנו המגורש של שליט האש, מגלה שהאווטאר חזר ופותח במסע ציד במטרה להחזיר את כבודו ולשוב הביתה. לצוקו מתלווה דודו אירוֹ, בעל גישה אופטימית וחיובית לחיים ולבני אדם, המהווה דמות של מנטור לצוקו. המפקד צָאוּ, אדמירל מוערך באומת האש, מנסה גם הוא לצוד את האווטאר במטרה לשאת חן בעיני שליט האש. במהלך המסע, אנג לומד על רצח העם של נוודי האוויר ועל כך שהוא חייב ללמוד את כל היסודות עד סוף הקיץ, אחרת שליט האש אוזאי ישתמש באותו שביט כדי לזרוע הרס וחורבן. בהגיעם לשבט המים הצפוני, אנג וקטרה מתחילים ללמוד כשפות מים בעוד סוקה מתאהב בביתו של צ'יף השבט, יואה. הצי של צאו מטיל מצור על השבט, בעוד צאו עצמו מחפש את צורות התמותה של רוחות הים והירח – המקור לכשפות מים. אחרי שמצא אותן, צאו הורג את רוח הירח ובכך מעלים ומנטרל את יכולת כשפות המים, אבל אנג מאחד כוחות עם רוח הים, ובהיותו במצב אווטאר משמיד את הצי של אומת האש. באותו הזמן, יואה, שבילדותה ניצלה על ידי רוח הירח, מקריבה את חייה בשביל להחיות את רוח הירח. כשאוזאי שומע על ההתנגדות של אירו לפעולותיו של צאו, הוא שולח את בתו אזוּלה במטרה לכלוא את צוקו ואירו ולרצוח את האווטאר.

ספר 2: אדמה 
אחרי שעזבו את הקוטב הצפוני, קטרה מתחילה ללמד את אנג כשפות מים בעודם מחפשים מורה לכשפות אדמה. הם מוצאים את טוף בייפונג, ילדה עיוורת בת 12 עם ניסיון רב בכשפות אדמה שמצטרפת אליהם כדי לקבל עצמאות מהוריה העשירים והמגבילים. בעוד אנג וחבריו בורחים מאזולה וחברותיה, אירו וצוקו מתחילים חיים חדשים בתור פליטים בבירת ממלכת האדמה, בה־סינג־סה. החבורה מגיעה לספריה תת-קרקעית במדבר, בה הם מגלים את התאריך בו יחול ליקוי החמה הבא, שבו כשפי אש מאבדים את יכולותיהם, וממשיכים לבה־סינג־סה במטרה לשתף את מלך האדמה במידע הצבאי החשוב. אך עם הגיעם לבה-סינג-סה הם מגלים שהמלך הוא למעשה שליט בובה הנשלט על ידי לונג פֶנְג, ראש המשטרה החשאית המכונה דאי-לי. אחרי שהם מיידעים את המלך על קיומה של המלחמה ועל פשעיו של לונג פנג, המלך מכניס אותו לכלא ומאשר שימוש בחיילי ממלכת האדמה לפלישה המתוכננת ליום ליקוי החמה. בינתיים הדאי-לי מצטרפים לאזולה בארגון הפיכה, וצוקו, שבזמן הזה התמודד עם משבר זהות, מצטרף לאזולה. אחרי קרב ארוך, נדמה כי אזולה הורגת את אנג ומכריחה את הפרוטגוניסטים לסגת, מה שמותיר את ממלכת האדמה תחת שליטת אומת האש. קטרה משתמשת במים בעלי יכולות ריפוי מיוחדות כדי לרפא את אנג.

ספר 3: אש 
אנג מתעורר מקומה ומגלה שחבריו ובעלי בריתו גנבו ספינה של אומת האש והם מתכננים פלישה במתכונת מצומצמת יותר. צוקו מקבל את הקרדיט להריגת האווטאר וחוזר לאומת האש כנסיך שגאל את עצמו. בעודו ממשיך להתמודד עם משבר הזהות שלו, הוא מבקר בחשאיות את אירו, שנאסר באשמת בגידה, ומנסה להיוועץ בו. במקביל, אוזאי משתף את צוקו בתוכניתו להרוס את ממלכת האדמה במהלך היום של השביט. הפלישה ביום ליקוי החמה מצליחה בהתחלה, אך אנג נוכח לדעת שאוזאי ידע על הפלישה מראש והסתתר. באותו הזמן צוקו מחליט לעמוד בפני אביו ולומר לו שהוא נוטש את אומת האש במטרה ללמד את אנג כשפות אש. במקביל, אירו מצליח להימלט מהכלא. בעוד השביט מתקרב, אנג, בתור פציפיסט, מתמודד עם האפשרות שיצטרך להרוג את שליט האש בשביל לסיים את המלחמה. בזמן שהוא מבודד את עצמו על ומבקש עצה מהרוחות, שאר החברים פוגשים את אירו ומגלים שהוא מנהיג אגודה פילוסופית סודית בשם "הלוטוס הלבן". ביום השביט, אוזאי מכתיר את עצמו כ"מלך הפניקס" של העולם כולו, ומפקד על שובל של ספינות אוויר, שבכל אחת מהן כשף אש ששורף שטח נרחב באמצעות כשפות האש המחוזקת שלו. טוף, סוקה ובת זוגו סוקי תוקפים את ספינת האוויר של אומת האש, בשעה שצוקו וקטרה נאבקים באזולה במטרה למנוע את הכתרתה לשליטת האש הבאה. בפעם הראשונה בסדרה אנג מתייצב בפני אוזאי. לאחר קרב עיקש אנג כמעט ומפסיד, אבל הוא מצליח להיכנס למצב האווטאר; הוא משתמש בכשפות אנרגיה, יכולת שהוענקה לו מצב-האריה, שמאפשרת לו לשלול מאוזאי את יכולת הכשפות. צוקו מוכתר כשליט האש החדש ומסיים את המלחמה.

דמויות 

לסדרה יש אנסמבל רחב של דמויות ראשיות בנוסף לכמות גדולה של דמויות משנה. אירועי הסדרה עוקבים אחרי מסעותיו של אנג ברחבי העולם, תוך שהוא לומד לשלוט בכשפויות מים, אדמה ואש. במסעותיו מלווים אותו תחילה קטרה וסוקה, זוג האחים מהקוטב הדרומי שהוציאו אותו מהקרחון, ובעונה השנייה מתלווה אליהם טוף בייפונג, המורה של אנג לכשפות אדמה. באותו הזמן, צוקו רודף בעקבותיהם, בניסיון לתפוס את האווטאר, בלווית דודו אירו ואחריו רודפת גם אחותו אזולה.
 אָנג (זאק טיילר אייזן / תובל שפיר) הוא הגיבור הראשי של הסדרה והאווטאר הנוכחי. לאורך הסדרה, בדרך קשה ורבת ייסורים, אנג הולך וגדל מילדות תמימה לתוך תפקיד האווטאר רב האחריות.אווטאר אנג נולד וגדל בקרב נוודי האוויר, וחונך באורח חיים של הימנעות מאלימות ושאיפה לשלום, צמחונות והסתפקות במועט. מטבעו הוא אופטימי, מלא שמחת חיים ואוהב לעשות מעשי ליצנות.כבר בילדותו ידעו מוריו שהוא גלגולו החדש של האווטאר, אך בהתאם למסורת לא חשפו זאת בפניו, בכוונה שיגיע לבגרות בגיל 16 לפני שיעמוד בפני תפקידו וסמכותו. צילה של המלחמה המתקרבת ובאה מניעה את מוריו להיחפז ולגלות לאנג שהוא האווטאר בגיל 12 בלבד, בעודו רחוק מבשלות נפשית לתפקיד.מבוהל מהאחריות הגדולה למידתו ומבודד מחבריו הצעירים שרואים בו אך ורק את צד האווטאר שבו, אנג נמלט ממקדש האוויר על גבי הביזון המעופף שלו, אַפָּה. בעודם עפים מעל אוקיינוס התחילה סערה, והם נופלים למים, אנג מאבד את הכרתו נכנס למצב האווטאר ומקפיא את עצמו ואת הביזון בכדור של קרח, בו הוא מחוסר הכרה למשך מאה שנים במצב אווטאר.לאחר שקטרה וסוקה מחלצים אותו מהקרחון מגלה אנג את האמת המרה: כי מאז נמלט ממקדש האוויר משתוללת מלחמה כבר מאה שנים (בהן הוא לא גדל), ואומת האש הרגה את כל נוודי האוויר. אכול רגשות אשם על כך שנטש את חבריו ומודע לאחריותו כלפי העולם, הוא מקבל על עצמו את תפקידו ויוצא למסע בחברת קטרה וסוקה ללמוד לשלוט ביסודות אותם אין הוא מכיר: מים, אדמה ואש.אף על פי שהוא מקבל עליו את עול התפקיד, אנג אינו יכול להמלט מכך שעודנו ילד ולפיכך מתקשה לתפקד כבוגר. לאחר שהוא מתאהב בקטרה, הוא מסתבך בשקרים במטרה למנוע ממנה לנטוש את חברתו ולעיתים קרובות נוהג בטיפשות בסביבתה. כך, לאורך מסעותיהם נע אנג בין שני קצוות אלו - היותו ילד מחד, וגילויי חכמה ועצמה יוצאי דופן מעצם היותו האווטאר.במטרה ללמוד כיצד לשלוט במצב האווטאר וכך לקבל את הכוחות והידע של גלגוליו הקודמים, אנג נפרד מהחבורה וחובר לגורו פַּטיק. במהלך הכשרתו על ידי גורו פטיק הוא מגלה שחבריו נפלו למלכודת של נסיכת אומת האש, אזולה, ובוחר לנטוש את פטיק, אף על פי שזה מתרה בו שאם יעשה כך באמצע התהליך יאבד לנצח את יכולתו לשלוט במצב האווטאר.לאורך כל הסדרה אנג מצוי בקונפליקט בין חובתו להכניע את שליט האש בכוח, לבין שאיפתו לאי־אלימות. ככל שמועד העימות מתקרב, מתעצם בקרבו הקונפליקט. מחד עליו להרוג את שליט האש על מנת להביא לשלום, מאידך אנג שולל כל הרג, ולו של בעל חיים. אנג מתייעץ עם אווטארים קודמים, הם מאוחדים בדעה שעליו לעשות מעשה ולהרוג את שליט האש. אחרי שאנג לא מסכים לקבל את הדעה שלהם, הוא מגלה שהאי שעליו הוא נמצא אחרי שברח מהחבורה הוא בעצם צב אריה שמלמד את אנג את היכולת לקחת את הכשפות לתמיד שהייתה קיימת עוד שנים לפני האווטאר.  בקרב הסופי, לאחר תהפוכות רבות ובקושי רב, אנג מכניע את שליט האש מבלי להורגו ולוקח ממנו את יכולת הכשפות לתמיד.
 קָטַרַה (מיי ויטמן / ספיר דרמון) היא כשפית מים בת 14 משבט המים הדרומי, ומורתו של אנג לכשפות מים לאחר פאקו. לקטרה אח גדול ממנה, סוקה. אומת האש הרגה את אמם של סוקה וקטרה בפלישתה האחרונה, אירוע טראומתי שעליו קטרה מרבה לדבר לאורך הסדרה. יחד עם אחיה סוקה הם מלווים את אנג לאורך מסעו ברחבי העולם. קטרה מרבה לדבר על חשיבות התקווה ומגלה אמפתיה פעמים רבות, בין היתר כאשר מתעקשת להציל אנשים בודדים וכפרים שלמים במהלך המסע. קטרה היא אחת מכשפי המים היחידים אשר יכולים לבצע כשפות דם, זאת בנוסף ליכולות הריפוי שלה ככשפית. בסוף הסדרה קטרה הפכה לבת זוגו של אנג ולאחר מכן לאשתו ולאם ילדיו.
 סוֹקָה (ג'ק דה־סנה / אסף אבידן עונה 1/דניאל מגון עונות 2–3) הוא נער משבט המים הדרומי ואחיה הגדול של קטרה. סוקה אינו כשף, והוא משתמש בבומרנג, אלת מתכת ומאוחר יותר גם בחרב אותה חישל במו ידיו מברזל של מטאוריט. לסוקה יש יכולות קוגניטיביות גבוהות, הבאות לידי ביטוי ביכולת הנדסה, ניווט, תכנון וגם חיבור ושירה. סוקה מגדיר את עצמו כ"חובב אכילת בשר וציניות", הוא אמיץ מאוד, ובנות צעירות נמשכות אליו פעמים רבות בסדרה- לעיתים אף בעיני דמויות מרכזיות וראשיות בסדרה כמו סוקי זוגתו בסוף הסדרה. לעיתים קרובות סוקה משתלב בעלילה כאתנחתא הקומית של הסדרה, ובאותו זמן גם "המוח" של החבורה.
 טוֹֹף בֵּיְיפוֹנְג (ג'סי פלאוור / ליאנה עיון) (עונות 2–3) היא כשפית אדמה עיוורת ועצמתית בת 12. למרות עיוורונה, טוף היא כשפית אדמה מוכשרת והיא מסוגלת לראות בעזרת רעידות שהיא מרגישה באדמה דרך כפות רגליה, מה שמאפשר לה לראות דברים רבים שבני אדם רגילים לא רואים. יחד עם זאת, בסוגי קרקע מסוימים היא אינה מסוגלת לראות היטב (למשל חול). לקראת סוף העונה השנייה היא פיתחה את כשפות המתכת מה שגורם לה להיחשב לכשפית האדמה הגדולה בהיסטוריה. טוף רואה את עצמה כעצמאית לגמרי, ויש לה קושי לקבל עזרה מאחרים. היא סרקסטית, ישירה, עקשנית ובמידת מה חצופה. כשפות האדמה של טוף מבוססת על קונג פו גמל שלמה דרומי, והיא הדמות היחידה בסדרה עם תנועות כשפות ייחודיות לגמרי.
 צוּקוֹֹ (דאנטה באסקו / עפר שכטר עונה 1/לירון לב עונות 2–3) הוא הנסיך בן ה־16 של אומת האש, אימפולסיבי ותאב כבוד, יורש העצר לשלטון. בהיותו נער אביו צילק אותו באכזריות, גירש אותו בחרפה מאומת האש והכריז שרק אם ילכוד את האווטאר ישיב לו את כבודו. לאורך הסדרה, צוקו נודד ברחבי העולם יחד עם דודו אִירוֹ בניסיון לתפוס את אנג. בעונה השנייה, אחותו אזולה מכריזה עליו ועל אירו כמבוקשים של אומת האש, והשניים נאלצים לחיות כנמלטים, ובסופו של דבר להגיע לבה־סינג־סה כפליטים. לאורך כל התקופה הקשה הזו, אירו מנסה כמיטב יכולתו להסב את צוקו לטוב וללמד אותו שיעורי חיים. צוקו מתלבט בין הדרך שנקבעה על ידי אביו לזו של דודו. אחרי שחי זמן מה כפליט בבה־סינג־סה בחנות התה של אירו, הוא מגלה שגם האווטאר נמצא בעיר ומנסה לתפוס את הביזון שלו. כשהוא עומד בצומת ההכרעה בין שיתוף פעולה עם אחותו בציד האווטאר ובין הפניית עורף לעומת האש והצטרפות לאווטאר, אירו לוחץ עליו ואומר: "הגיע הזמן שתשאל את השאלות הגדולות. מי אתה צוקו, ומה אתה רוצה?". ברגע מכריע זה צוקו בוחר להצטרף לאזולה ועוזר לה להביס את האווטאר ולכבוש את בה־סינג־סה. בתחילת העונה השלישית, צוקו מתקבל חזרה לביתו וחי כנסיך אומת האש, אביו משיב לו את כבודו ומושיבו לימינו בעצרת מלחמה, והוא זוכה לכל ההערכה והכבוד והאהבה שתמיד חשב שרצה. לאחר תקופה קצרה הוא מפנה עורף לאביו, מוותר על מעמדו, ומצטרף לאווטאר בתפקיד מורהו לכשפות אש. ביחד עם אנג לומד משני הדרקונים האחרונים שנותרו ראן ושאו. בסוף הסדרה, הוא מנצח את אזולה בדו-קרב, מוכתר כשליט האש הבא ושם קץ למלחמה.צוקו עובר את השינוי המשמעותי ביותר בסדרה, מדמות הנבל לשליט שואף שלום. הוא עובר דרך ארוכה וקשה שבה הוא לומד להבדיל בין רצונותיו שלו לאלו של אביו ובין טוב לרע. המסר של הסדרה בקו עלילה זה הוא שגורל האדם לא נקבע על ידי אנשים אחרים, ויכול להשתנות עם אישיות האדם, לאחר שצוקו חוזר לביתו אחרי שלוש שנות גלות ומתקבל על ידי אביו כגיבור, הוא מגלה שאף על פי שכביכול השיג את כל מה ששאף אליו במשך שנים נפשו נותרה קרועה ומסוכסכת, והדרך היחידה הפתוחה בפניו להגיע למידה של שלווה והשלמה היא נטישת ההטפות של אביו לכוח ואלימות. צוקו מתעמת עם אביו, ומפנה עורף לביתו כדי לעזור לאווטאר להגשים את ייעודו.להבדיל מ"חזרות בתשובה" הנפוצות במדיה, דרכו של צוקו אינה בכיוון יחיד, מיורש העצר האלים ותאב הכוח לשליט שוחר שלום השם קץ למלחמה בת מאה שנים. בהתאמה לנפשו המסוכסכת הוא מזגזג בין הדרכים. רק לאחר שפרסונת יורש העצר האלים זוכה בכל שרצתה יכול צוקו להבין שפרסונה זו עקרה ונכפתה עליו בידי אביו שיכור הכוח ואחותו הסדיסטית.
 גנרל אִירוֹ (מאקו אייוומאטצ'ו / גרג בולדווין / דב רייזר), נודע גם בכינוי "דרקון המערב", הוא מאסטר כשפות אש ויורש העצר לשעבר. בעת המלחמה הטיל אירו מצור על בירת אומת האדמה, בה־סינג־סה. במהלך המצור נהרג בנו היחיד של אירו, לו־טן. שטוף יגון, אירו הפסיק את המצור וחזר לאומת האש. אירו אדם נדיב, חכם, בעל חוש־הומור וגישה נהנתנית לחיים. אירו אוהב תה, אוכל, משחק האסטרטגיה פאי־שו ומוזיקה שמחה. מנהגיו הנהתנים של אירו בציד האווטאר מתנגשי לעיתים קרובות באובססיה של אחיינו צוקו.
 הנסיכה אָזוּלַה (גריי דליסל / רונה בקרמן) היא אחותו הקטנה של צוקו, נסיכת אומת האש ויורשת העצר השנייה לשלטון. אזולה היא נערה מבריקה, מניפולטיבית, שתלטנית, אכזרית ופרפקציוניסטית. עוד בילדותה גילתה נטיות בולטות לסדיזם, גם סדיזם פיזי, בהתעללות בבעלי חיים, וגם בהתעללות נפשית באחיה ובחברות הילדות שלה. אמה ראתה בה סימנים אלו בתקופת הילדות. בסוף העונה הראשונה, שליט האש שלח את אזולה במטרה לכלוא את צוקו ואת אירו. יחד עם שתי חברותיה מיי וטאי־לי, אזולה רודפת אחרי צוקו, אירו, והאווטאר. אזולה אף מצליחה במזימה מורכבת שרקמה להוביל מהפכה ולכבוש את בה־סינג־סה, באמצעות השתלטות על המשטרה החשאית, הדאי־לי. לקראת סוף העונה השלישית, לאחר שמיי וטאי־לי מפנות לה עורף, אזולה מאבדת כל כושר שיפוט מציאותי ומתדרדרת לחולי נפש המתבטא בהזיות ובפרנויה. בסוף הסדרה, אחרי שהובסה בידי אלה שתפסה כחלשים ונחותים, אזולה מתמוטטת לגמרי.אזולה היא לסבית ובמהלך הסדרה יש רמזים על כך שהיא מאוהבת בקטרה

סקירה

הפקה

יצירה 

הסדרה נוצרה והופקה על ידי מייקל דנטה דימרטינו ובריאן קונייצקו באולפני ניקלודיאון בברבנק, קליפורניה. קונייצקו אמר כי הרעיון הראשוני לתוכנית נוצר באביב 2001 כאשר הוא צייר קוף־רובוט עם חץ על הראש ולידו ילד קירח עם מטה עתידני ודוב קוטב שהולך על שתי רגליים. דימרטינו הסתכל על הדוב ונזכר בדוקומנטרי על משלחת לאנטארקטיקה שכמעט לא שרדה את המסע, ומשם הם התחילו לחשוב על אנשי המים בקוטב הדרומי. מייקל תיאר את ההתפתחות המוקדמת של הקונספט: "יש את איש האוויר הזה יחד עם אנשי מים והם תקועים בשממה שלגית [...] ואולי גם אנשי אש שלוחצים עליהם". שבועיים לאחר שהגו את הקונספט לסדרה, הצליחו צמד היוצרים למכור את הקונספט לסגן המנהל והמפיק הראשי אריק קולמן.

אחרי שקולמן הסכים לרעיון, זוג היוצרים היו צריכים ליצור פיילוט בזמן מועט וכמעט ללא משאבים. במשך כמה חודשים, קונייצקו ודימרטינו חיפשו אולפני אנימציה מחוץ לארצות הברית כדי שיוכלו להנפיש את הפיילוט בסגנון שהוא מחווה לאנימה. אחרי חיפושים רבים ולא מוצלחים אחרי אולפנים ביפן, הצמד שמע על אולפן מתאים בקוריאה הדרומית, וטס למקום כדי לפגוש אותם. האולפן הסכים להנפיש את הפיילוט, וקונייצקו בילה ארבעה חודשים בסיאול כדי לעבוד יחד איתם. הפיילוט זכה לתגובות חיוביות מהילדים שצפו בו וניקלודיאון נתנו אור ירוק לשלושה עשר פרקים. הפיילוט הועלה ליוטיוב במלואו ב-2020.

אחרי הצלחת הפיילוט, צמד היוצרים התקשרו לחברים וקולגות ותיקים כדי למצוא אנשים מתאימים לתפקידי כתיבה, אנימציה, בימוי, הלחנה ועוד. בזמן הזה הם גם מצאו אולפן אנימציה נוסף בקוריאה הדרומית שהיה מוכן לעבוד על הסדרה כולה, וגם מצאו יועץ אמנויות לחימה ויועץ קליגרפיה. הסדרה נחשפה בפני הציבור לראשונה בכנס קומיק־קון 2004 והגיעה למסכים ב-21 בפברואר 2005.

קונייצקו אמר בראיון: "מייקל ואני היינו מעוניינים בעוד סיפורי אגדות והרפתקאות אפיים, כמו הארי פוטר או שר הטבעות, אבל ידענו שאנחנו רוצים לקחת גישה שונה לז'אנר הזה. האהבה שלנו לאנימה יפנית, סרטי קונג פו, יוגה ופילוסופיה מזרחית הביאה אותנו להשראה המקורית לאווטאר".

בפברואר 2021 פרסמו היוצרים על מיזם חדש של ניקלודיאון להקמת "אולפן אווטאר" שבו יוכלו להתחיל בפרויקט הנפשה להרחבת ה"עולם של אווטאר".

השפעות 
הסדרה מתרחשת בעולם המושפע מהפילוסופיה ומדרך החיים האסייתית, דבר הבא לידי ביטוי בסגנונות הלחימה, במוטיבים העל־טבעיים, בלבוש ובארכיטקטורה. הסדרה מכילה אלמנטים שונים מתרבויות מזרח אסיה דרום אסיה והמערב, ומשלבת סגנון חזותי של סדרות אנימציה אמריקניות עם זה של סדרות אנימה יפניות.

חלקים רבים מהסדרה, ביניהם העלילה והנושאים, מושפעים על ידי אמנות והיסטוריה סינית, הינדואיזם, דאואיזם ובודהיזם ויוגה. הכתב הסיני המופיע בסדרה נכתב על ידי הקליגרף סיו-לונג לי, וסוגי הכשפות עוצבו על ידי  קיסו שביסס אותם על סגנונות של אמנויות לחימה אמיתיים. מלחיני הפסקול של הסדרה התנסו עם מגוון רחב של כלי נגינה, ביניהם הגוז'נג , הפיפה  והדודוק, כדי להתאים לאווירה האסייתית. חלק מהמקומות בסדרה הושפעו ממקומות אמיתיים, כמו העיר האסורה והחומה הגדולה של סין שהיוו השראה לבה־סינג־סה ומגדל העגור הצהוב  שהיווה השראה למשכנו של שליט האש. אורח החיים של נוודי האוויר הושפע מזה של נזירים בודהיסטים, וכמו כן התרבות של שבט המים הדרומי מבוססת על תרבויות האינואיטים. הלבוש של אנשי שבט המים הדרומי הושפע מלבוש של שבטים אינואיטים והתכנון המקורי למדי אומת האש היה אמור להיות מבוסס על לבוש יפני, אבל שינו זאת במטרה לא ליצור אסוציאציה בין התרבות היפנית לבין נבלי הסדרה.

באחד הפרקים, אנג פוגש גורו במטרה ללמוד להיכנס למצב האווטאר. הגורו מלמד אותו על שבע הצ'אקרות ועובר עם אנג על כל אחת מהן ועל איך לפתוח אותן. חייהם של נוודי האוויר מושפעים בצורות רבות מהפילוסופיה הבודהיסטית, בין היתר באמונתם שכל החיים קדושים. אנג עושה מדיטציה לעיתים קרובות, לעיתים גם כדי להיכנס לעולם הרוחות.

נושאים 

הסדרה מדברת על נושאים שלא מדברים עליהם לעיתים קרובות בתוכניות טלוויזיה מערביות, ביניהם מלחמה, רצח עם, אימפריאליזם, שחיתות שלטונית, אפליה מגדרית, טוטליטריזם, אי-שוויון חברתי, העצמה נשית ושאלות פילוסופיות בנוגע לגורל.

הסדרה מתרחשת בעידן בו העולם כולו נדון למלחמה אימפריאליסטית עם אומת האש. בעוד שחיילי אומת האש מוצגים כנבלים, הסדרה מראה גם את הצדדים הרעים של האומות האחרות, ביניהם שטיפת המוח של המשטרה החשאית בבה־סינג־סה ואי השוויון העצום בין תושביה. מראות אלה נועדו להציג את הטבע המשחית של כוח ואת הניואנסים העדינים בין טוב לרע. במהלך הסדרה, המלחמה מוצגת מעיניהם של אנשים רגילים – האזרחים המדוכאים של בה־סינג־סה וגם התלמידים שטופי המוח של אומת אש – במטרה להראות שהמלחמה הופכת את כולם לקורבנות. במספר פרקים במהלך הסדרה, מוצג מעגל דמים שגורם לקורבן להפוך לתוקף. הסדרה מציגה רצח עם עוד בפרקים הראשונים שלה, כשאנג מגלה שרצחו את כל בני עמו. בתגובה, הוא מציג רגשות כבדים העוברים מיגון לזעם.

הסדרה מציגה מגוון רחב של דמויות, במטרה להתמודד עם סוגיית האפליה. בהצגת ילדה עיוורת קטנה כמו טוף או ילד משותק כמו טאו, הסדרה מתארת דמויות עם לקויות פיזיות המתגברות על מגבלות פיזיות וחברתיות. אותו הדבר נכון גם כשמדובר על הדמויות הנשיות. לדוגמה, הפרוטגונסטית קטרה חוותה אפליה מינית מהממסד כאשר מנעו ממנה ללמוד כשפות מים על רקע היותה אישה. במקרה אחר, סוקה מזלזל בלוחמות הקיושי אחרי שניצחו אותו בקרב, אבל לומד לכבד ולהעריך את יכולותיהן. לפי קירק האמליטון מאתר קוטאקו, הנושאים הללו מייצגים את המסר של התוכנית שיותר חשוב להיות עצמנו מאשר להתאים לתפקידים שהחברה מצפה מאיתנו.

ביקורת 
הסדרה זכתה להצלחה מסחרית וביקורתית. נכון לאוגוסט 2022, הסדרה מדורגת במקום ה־8 ברשימת "הסדרות הטובות של כל הזמנים" של IMDb והיא בעלת ציון של 100% באתר Rotten Tomatoes.

תגובות המבקרים 
מספר רב של מבקרים קראו לסדרה "אחת מהסדרות הטובות בכל הזמנים". מבקרים רבים שיבחו את הסדרה, ביניהם מקס ניקולסון מ-IGN שאמר על הסדרה שהיא "חובה לצפייה" ו"אחת מסדרות הטלוויזיה המצוירות הטובות של כל הזמנים". ניק הרטל מאתר DVD Talk אמר על הסדרה שהיא "ידידותית לילדים", שהמורשת שלה "אמורה לארוך לשנים יבואו". אריק אמַיה מ-Bleeding Cool תיאר את הסדרה כ"מרשימה בתחכום שלה" ו"פנטסטית". הנרי גלשין מ-SLUG Magazine תיאר את הסדרה כ"הרפתקנית ומרגשת", "קלאסיקה" ונוגעת ללב לפעמים.

הכתיבה והנושאים של הסדרה גם קיבלו שבחים רבים. מייקל ס. ממאנו מ-Den of Geek אמר על העלילה שהיא "כתובה בחכמה" ושיבח את האנימציה. ניקול קלארק, בכתבה לחדשות Vice, כתבה שעומק הנרטיב הוא הנכס הגדול ביותר של הסדרה, בנוסף לכך ששיבחה את ה"אותנטיות הרגשית" ואת איך ש"הסדרה חשפה צופים צעירים מאוד לנושאים אפלים יותר, כמו רצח עם וסמכותנות, בעודה נותנת להם מסגרת להבנה של הנושאים הללו".

פרסים ומועמדויות

מדיות נוספות בזיכיון

ספרים 

פורסמו מספר קומיקסים המבוססים על הסדרה. ב-2 ביוני 2010, דארק הורס קומיקס פרסמו ספר אומנות בשם "אווטאר: כשף האוויר האחרון – האמנות של סדרת האנימציה" המכיל 184 עמודים של אומנות מקורית מהסדרה. מספר סיפורי קומיקס קצרים פורסמו במגזין ניקלודיאון ובדארק הורס קומיקס, לדוגמת "אווטאר: כשף האוויר האחרון – ההרפתקאות האבודות", אוסף סצנות וסיפורים קצרים שלא נכנסו לסדרה שפורסם ב-15 ביוני 2011.

דארק הורס קומיקס פרסם סדרה של נובלות גרפיות אשר נכתבו על ידי הקומיקסאי האמריקאי ג'ין לואן יאנג וממשיכות את סיפורו של אנג אחרי סוף המלחמה עם אומת האש. "ההבטחה", שפורסמה ב-2012 בשלושה חלקים, מתעסקת במושבות אומת האש שנבנו בשטחים הכבושים של ממלכת האדמה, שמאוחר יותר הפכו לרפובליקה המאוחדת באגדה של קורה. "החיפוש", שגם פורסם כסט של שלושה קומיקסים, מתרכז בצוקו ואזולה והמסע שלהם למצוא את אמם, שגורשה מאומת האש. הסט השלישי, "הקרע", מספר על היצירה של ריפבליק סיטי והיחסים בין טוף לאביה. הסט הבא, "צל וערפל", עוקב אחר קבוצת מורדים המנסה להדיח את צוקו משלטונו. הנובלה החמישית והאחרונה של ג'ין יאנג, "צפון ודרום", מתאר את קטרה וסוקה חוזרים לשבט המים הדרומי ורואים כמה הוא השתנה מאז שעזבו כמה שנים לפני. הנובלה השישית, "חוסר איזון", מתארת את התפתחות הסכסוך בין כשפים לחסרי הכשפות בעיר ריפבליק סיטי.

סרט קולנוע

ב־1 ביולי 2010 יצא לאקרנים עיבוד קולנועי מסוג לייב אקשן לסדרת האנימציה בשם "איירבנדר" אשר בוים על ידי מ. נייט שאמלאן. עלילת הסרט מבוססת על אירועי העונה הראשונה של הסדרה ("ספר ראשון: מים").

על אף ההצלחה היחסית של הסרט בקופות, מבקרים רבים קטלו את הסרט על המשחק, הכתיבה, הוויט-וושינג  והבימוי; הוא בעל ציון של 6% באתר Rotten Tomatoes וחמש זכיות בפרס פטל הזהב. יוצרי הסדרה אמרו שהם מעדיפים להעמיד פנים שהסרט מעולם לא נעשה. יוצרי הסרט הצהירו בעבר כי בכוונתם להמשיך ולהפיק טרילוגיית סרטים שתבוסס על הסדרה אם הסרט יצליח בקופות, אבל ביטלו את ההפקה.

יוצרי הסדרה נטשו את רעיונותיהם ליצור עונה רביעית לסדרה כדי להתמקד בסרט, אבל מאוחר יותר אמרו שעצותיהם כמעט שלא נלקחו ולא הייתה להם שום תרומה לעשיית הסרט.

משחקי וידאו

בין השנים 2006–2008 יצאו לשווקים טרילוגיית משחקי אווטאר:
 המשחק "אווטאר: כשף האוויר האחרון" יצא לשווקים ב־10 באוקטובר 2006
 המשחק "Avatar: The Last Airbender – The Burning Earth" יצא לשווקים ב־16 באוקטובר 2007
 המשחק "Avatar: The Last Airbender – Into the Inferno" יצא לשווקים ב־13 באוקטובר 2008.

כמו כן ב־25 בספטמבר 2008 הושק משחק הווידאו המקוון "Avatar: Legends of the Arena", משחק תפקידים המוני ברשת. אווטאר: כשף האוויר האחרון היה אחד מהלהיטים הגדולים של סוני באותה שנה.

סדרת המשך 

"האגדה של קורה" שודרה למשך 4 עונות בין 2012 ל-2014. הסדרה נכתבה והופקה על ידי בריאן קונייצקו ומייקל דנטה דימרטינו, והשתתפו בה מספר כותבים ואנשי צוות נוספים מאווטאר. עלילת הסדרה מתרחשת כ-70 שנה אחרי עלילת הסדרה המקורית ועוקבות אחרי אווטאר קורַה בת ה-17 וחבריה. הסדרה זכתה לביקורות מעורבות.

סדרת לייב אקשן 

נטפליקס הכריזו בספטמבר 2018 שהפקת גרסת לייב-אקשן של הסדרה תתחיל ב-2019. יוצרי הסדרה המקורית, דימרטינו וקונייצקו, יהיו המפיקים של הסדרה החדשה. הם אמרו שבכוונתם ליצור את הסדרה עם "צוות שחקנים מגוון תרבותית, ללא וויט-וושינג". ג'רמי זוקרמן, שהלחין את המוזיקה לסדרה המקורית, יחזור לעבוד על הסדרה החדשה. באוגוסט 2020, הכריזו דימרטינו וקונייצקו ברשתות החברתיות שהם פורשים מההפקה בשל הבדלים יצירתיים.

ראו גם
 האגדה של קורה
 אווטאר - דמויות
 אווטאר - פרקים

קישורים חיצוניים

הערות שוליים

אווטאר (סדרת טלוויזיה)
אווטאר: כשף האוויר האחרון (זיכיון)
סדרות הנפשה אמריקאיות
זוכי פרס אנני - תוכניות
סדרות טלוויזיה אמריקאיות שעלו לשידור בשנות ה-2000
ניקלודיאון: תוכניות וסדרות
אי-אלימות באמנות
זוכי אמי בפריים טיים: תוכניות: הישגים באנימציה